Først klokken 18.30 søndag - efter udskydelser - var der grundlovsforhør om det mistænkelige dødsfald ved Vadum.

Den 44-årige har ifølge sigtelsen dræbt den 58-årige "på en ukendt måde." Han nægtede sig dog skyldig, men kærede ikke varetægtsfængslingen på fire uger i aftes. Det oplyser Peter Boesen, anklager ved Nordjyllands Politi til TV2 Nord. - Grunden til det var så sent var den store mængde materiale, forklarer han om de gentagne udskyldelser af grundlovsforhøret. Den 44-årige blev anholdt 24 timer før grundlovsforhøret - også i Vadums omegn - klokken 18:35 lørdag. Det skete efter det som anklager Peter Boesen kalder "et kæmpe stykke arbejde fra Nordjyllands Politi." - Der har jo været en massiv mængde borgerhenvendelser - som politiet også har takket for - og politiet har også selv haft et stort og effektivt efterforskningsarbejde, siger han. Netop derfor var der indtil sidste øjeblik materiale fra efterforskningen, der skulle bruges i grundlovsforhøret. Og derfor blev det først afholdt sent søndag aften. Både den 44-årige varetægtsfængslede og den 58-årige afdøde har opholdt sig på shelterpladsen ved Vadum Kirke i dagene op til dødsfaldet og har det politiet har beskerevet som en "perifer forbindelse." Nordjyllands Politi er stadig til stede i området med patruljer, oplyser vagtchefen.